Ekspert mener alt peker mot IS: – Pinlig for Putin
En ekspert ser for seg at Vladimir Putin og Kreml vil fortsette å peke på USA og Ukraina - og at det er pinlig for presidenten at han avviste de amerikanske advarslene om IS.  11 menn er pågrepet ifølge Russlands etterretningstjeneste FSB, som hevder at de var på vei til Ukraina da de ble tatt i Brjansk-regionen. En dansk ekspert sier til VG at Moskva trolig kommer til å fortsette å peke på USA og Ukraina for det som skjedde - selv om det etter alt å dømme er IS som står bak. – Amerikanerne har advart russerne mot at IS ville angripe i Moskva. Det ble avfeid av russiske myndigheter som en provokasjon - og så sent som tirsdag denne uken av Vladimir Putin personlig i et møte med etterretningstjenesten FSB. Jeg sa med en gang at IS trolig sto bak dette, og det ble senere styrket av at IS har tatt ansvaret for terrorangrepet, sier Jacob Kaarsbo til VG. Kaarsbo jobber i den danske tenketanken Europa, og var tidligere sjefanalytiker i den danske Forsvarets Efterretningstjeneste. Så sent som tidligere denne måneden advarte USAs ambassade i Moskva amerikanske borgere i Russland mot å delta på blant annet konserter, fordi de hadde rapporter om at «ekstremister» hadde planer om et angrep mot større folkeansamlinger. Lørdag har mange lagt ned blomster og bamser til minne om ofrene – se bilder:  – Når vi ser hvordan bevæpnede menn likviderer sivile, så ligner ikke det noe som verken Ukraina ville gjøre eller FSB og russerne selv ville gjøre i en «falsk flagg-operasjon». Når vi ser på dødstall og hva som har skjedd, peker alt mot IS, sier Kaarsbo. – Hva tenker du om uttalelsene fra Moskva? – Når en legger merke til hvordan myndighetspersoner fra regimet taler om at det er noe som USA og Ukraina har noe med å gjøre, så er det garantert ikke noe som har skjedd. Det er en ren konspirasjonsteori som jeg vil avvise fullstendig. – Det er meget sannsynlig at det er IS, og at det er den delen av IS som holder til i Afghanistan. Kaarsbo bemerker at flere personer fra Tadsjikistan har vært etterlyst, mistenkt for å ha vært med i terrorangrepet: – Vi vet at IS i Afghaninstan og Pakistan har vært meget aktive i Sentral-Asia med å rekruttere folk. Sentralasiater kommer lett inn i Russland. Så det er nærliggende å tro at det er det som har foregått, og at det har gitt IS mulighet til å gjennomføre et så stort angrep.  Jacob Kaarsbo fortsetter: – Det er meget spesielt for Vladimir Putin at  han tirsdag var ute og avviste de amerikanske advarsler om terror mot Russland. At det som USA sendte av etterretning til Russland, var for å skremme. – Så det er en pinlig sak for Putin - at han for få dager siden offentlig sa at amerikanerne bare skulle skremme. Så skjer dette få dager senere.  En kan se for seg at Kreml vil fortsette å kjøre fortellingen om at USA og Ukraina har fått IS til å gjøre det. For på en eller annen måte å redde ansikt, sier Kaarsbo. Hovedlærer i etterretning ved Forsvarets stabsskole, Tom Røseth, tror heller ikke på Russlands beskyldninger mot Ukraina. – Ut ifra informasjonen som foreligger hittil, er IS det mest sannsynlige sporet. Amerikansk etterretning har tidligere denne måneden varslet at ekstremister har planer om et angrep i Moskva. Og amerikanerne pleier å ha rett på slike varsler, sier Røseth. Røseth mener motivasjonen til IS er klar: – IS har de siste årene sett på Russland som en fiende grunnet handlinger i Syria, men også på grunn av hvordan de opptrer overfor egne islamske republikker. IS har økende kapasitet til å utføre terrorhandlinger utenfor Afghanistan, de tok jo på seg ansvaret for terrorangrepet i Iran i januar, sier han. Uavhengig av om IS skulle stå bak, er angrepet dårlig nytt for Ukraina, mener han. – Dette kommer Putin til å utnytte til sin fordel uansett. Og han kommer trolig til å spinne dette mot Ukraina selv om det ikke er belegg for det.  Dette er IS Gruppen som tar ansvaret for terroraksjonen, er en IS-gruppe som holder til i Afghanistan. Ifølge New York Times er det en militant gruppe som ble grunnlagt i 2015 av tidligere medlemmer av det pakistanske Taliban. De omfavnet en mer voldelig tolkning av islam. Ifølge amerikansk etterretning har de planlagt angrep mot Vesten. Grunnen til at de har sett på Russland som et legitimt mål, skal være at de mener russerne har islamsk blod på hendene i Afghanistan, Tsjetsjenia og Syria. New York Times skriver at taliban-regimet i Afghanistan har kjempet mot gruppen og forhindret dem i å erobre territorium eller rekruttere tidligere taliban-krigere.
11 menn pågrepet etter terrorangrepet i Moskva fredag kveld En dansk ekspert mener Moskva vil fortsette å peke på USA og Ukraina, selv om IS ser ut til å stå bak Vladimir Putin avviste nylig amerikanske advarsler om terror mot Russland, noe som kan bli pinlig, mener ekspert Flere personer fra Tadsjikistan er etterlyst i forbindelse med terrorangrepet